**JOHTAJASOPIMUS**

Sopimuspohja tehty työnantajan näkökulmas­ta tilanteeseen, jossa yritys tekee johtajasopimuksen toimitusjohtajansa kanssa. Tässä toimitusjohtajalla työaikaa on lähtökohtaisesti rajattu ja samalla
asetettu velvollisuus raportoida ajankäytöstä.

Sopimuspohjan kaikki kohdat tulee tarkistaa ja muuttaa vastaamaan käytännön tilannetta; on myös huomioitava,
että yhden sopimuskoh­dan muuttaminen yleensä vaikuttaa myös sopimuksen muihin lausek­keisiin ja lisämuutokset ovat tällöin tarpeen.

**HUOM.! Tämä sopimuspohja ei sovellu käytettäväksi käytännön tilan­teisiin ilman sopimusjuridisen
asiantunti­jan tarkistusta ja kor­jauksia.**

#  *Draft 0.1– \_\_.\_\_.20\_\_*

**JOHTAJASOPIMUS**

**1. Sopimuskohde**

Alla mainitut sopijaosapuolet, osakeyhtiö ja toimitusjohtaja, ovat tänään solmineet seuraavan sopimuksen, joka on voimassa toistaiseksi.

Yhtiö: X-Tech Oy

 Osoite: Pääkatu 1,00000 Vantaa

Toimitusjohtaja: Matti Meikäläinen (121275-1234)

 Sivutie 11, 00000 Vantaa

**2§ Tehtävät**

Toimitusjohtajan tehtävänä on yhtiöjärjestyksessä, osakeyhtiölaissa sekä hallituksessa sovittujen periaatteiden ja ohjeiden mukaisesti johtaa parhaalla mahdollisella tavalla Yhtiön operatiivista liiketoimintaa seuraavien tavoitteiden saavuttamiseksi:

- yhtiön arvon kasvattaminen

- myynnin ja markkinoinnin tehostaminen

- hyvän ja tasaisesti parantuvan kannattavuuden aikaansaaminen

* luotettavien ennuste- ja seurantajärjestelmien luominen
* organisaatiomuutosten toteuttaminen

Toimitusjohtajan lähin esimies on Yhtiön hallituksen puheenjohtaja.

**3§ Työaika ja työskentely**

Toimitusjohtajan säännöllinen työaika on 40 tuntia viikossa. Työskentely tapahtuu liukuvaa työaikaa noudattaen. Työaika raportoidaan yhtiön raportointijärjestelmään.

**4§ Palkkaus**

Toimitusjohtajalle maksettava korvaus muodostuu rahapalkasta ja luontaiseduista. Ylityökorvauksia ei makseta.

# Rahapalkka

Toimitusjohtajan rahapalkka on \_\_.\_\_.20\_\_ alkaen \_\_\_\_\_\_ euroa kuukaudessa, mikä maksetaan kunkin kuukauden 15.päivänä toimitusjohtajan osoittamalle tilille.

# Luontaisedut

Toimitusjohtajan luontaisedut ovat samat kuin henkilökunnalla.

**5§ Eläke**

Toimitusjohtajan on siirryttävä eläkkeelle täytettyään 68 vuotta. Yhtiö maksaa lakimääräiset eläke- ja sosiaaliturvamaksut.

**6§ Vuosiloma**

Toimitusjohtajalla on oikeus vuosilomalain mukaiseen palkalliseen vuosilomaan. Loman pituus on 30 arkipäivää.

Yhtiö määrää loman ajan ottaen huomioon yrityksen toiminnan asettamat vaatimukset.

**7§ Lomaraha**

Loma-ajan palkan lisäksi toimitusjohtajalle maksetaan lomapalkan yhteydessä lomaraha, jonka suuruus on 50% loma-ajan rahapalkasta.

**8§ Matkat**

Toimitusjohtajan matkakulut maksetaan matkalaskuja vastaan. Matkakulut korvataan verohallinnon määrittelemien verovapaiden enemmäiskorvauksien mukaan.

**9§ Edustaminen**

Toimitusjohtajan edustaessa yritystä maksetaan tästä johtuvat kulut kultakin edustustilaisuudelta tehtävää laskua vastaan. Toimitusjohtaja noudattaa Yhtiön kulloinkin voimassa olevaa ohjeistusta koskien edustustoimintaa.

**10§ Sivutoimet**

Toimitusjohtajalla ei ole oikeutta ilman yrityksen hallituksen kutakin tapausta varten erikseen antamaa kirjallista suostumusta osallistua muun yrityksen toimintaan taikka solmia muuta palkallista tai palkatonta työ- tai toimisopimusta.

**11§ Salassapitovelvollisuus**

Toimitusjohtaja on velvollinen pitämään salassa kaiken, minkä hän on Yhtiössä saanut tietoonsa, paitsi seikkoja, jotka asian laatuun nähden on ilmaistava. Sopimuksen lakatessa olemasta voimassa on Toimitusjohtajan palautettava Yhtiölle kaikki tältä saamansa aineisto.

Salassapitovelvollisuus jatkuu myös sen jälkeen, kun tämä sopimus on muutoin lakannut olemasta voimassa.

**12§ Kilpailukielto**

Toimitusjohtajalla ei tämän sopimuksen voimassa ollessa tai sen lakkaamisen jälkeen ole oikeutta ilman Yhtiön suostumusta mennä Yhtiön tai sen muodostaman konsernin kanssa kilpailevan yhteisön palvelukseen, eikä ryhtyä itse yksin tai yhdessä jonkun muun kanssa välillisesti tai välittömästi harjoittamaan Yhtiön tai sen muodostaman konsernin kanssa kilpailevaa toimintaa.

Tätä kilpailukieltoa sovelletaan kahdentoista (12) kuukauden ajan irtisanomisajan päättymisestä.

Jos Toimitusjohtaja rikkoo tämän ehdon määräyksiä, tulee hänen maksaa sopimussakkona Yhtiölle summa, joka vastaa Toimitusjohtajan tämän sopimuksen päättymistä edeltäneiden kuuden (6) kuukauden aikana saamaa kuukausipalkkaa.

Kilpailukieltolauseketta ei kuitenkaan sovelleta, jos Yhtiö irtisanoo sopimuksen.

**13§ Sopimuksen voimaantulo ja päättyminen**

# Voimaantulo

Tätä sopimusta sovelletaan kun molemmat osapuolet ovat sen allekirjoituksellaan hyväksyneet.

# Päättyminen

Sopimuksen voi irtisanoa kumpi tahansa sopijaosapuoli. Molemminpuolinen irtisanomisaika on kuusi (6) kuukautta.

Irtisanomisaikana toimitusjohtajalla on oikeus käyttää edelleen niitä etuisuuksia mitä hänellä on ennen irtisanomistaan/-sanoutumistaan ollut.

**14§ Sovellettava laki ja erimielisyyksien ratkaiseminen**

Tähän sopimukseen sovelletaan Suomen lakia. Tämän sopimuksen soveltamisesta ja tulkinnasta mahdollisesti johtuvat erimielisyydet, joita ei ole voitu sopijapuolten välisin neuvotteluin ratkaista, ratkaistaan yhden (1) välimiehen menettelyssä Helsingissä välimiesmenettelystä annetun lain mukaan. Välimiehen nimeää Keskuskauppakamarin välityslautakunta ja välimiehen palkkion maksaa kokonaisuudessaan Yhtiö. Tämän sopimuksen mukaiset ilmoitukset, kirjeenvaihto ja mahdollinen riitojen ratkaisu käydään yksinomaan Suomen kielellä.

Tätä sopimusta on laadittu kaksi samansanaista kappaletta, yksi kummallekin sopijapuolelle.

**Vantaa \_\_.\_\_.20\_\_ Vantaa \_\_.\_\_.20\_\_**

**\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_**

**El Capitano Matti Meikäläinen**

 **Hallituksen puheenjohtaja Toimitusjohtaja**

 **X-Tech Oy**